b'\n_START_ARTICLE_\nOsman pa\xc5\xa1\xc5\xa1a\n_START_PARAGRAPH_\nOsman Nuri Pa\xc5\xa1\xc5\xa1a (1832 Tokat \xe2\x80\x93 14. huhtikuuta 1900 Konstantinopoli) oli Ottomaanien valtakunnan armeijassa palvellut marsalkka (mu\xc5\xa1ir), joka muistetaan sinnikk\xc3\xa4\xc3\xa4st\xc3\xa4 vastarinnastaan Plevnan piirityksess\xc3\xa4 Ven\xc3\xa4j\xc3\xa4n\xe2\x80\x93Turkin sodan aikana vuonna 1877._NEWLINE_Osman valmistui Konstantinopolin sotilasakatemiasta, liittyi vuonna 1853 ratsuv\xc3\xa4keen ja palveli Krimin sodassa 1853\xe2\x80\x931856. H\xc3\xa4n osallistui my\xc3\xb6s kansannousujen kukistamiseen 1860 Libanonissa, 1867 Kreetalla ja 1871 Jemeniss\xc3\xa4. H\xc3\xa4net ylennettiin 1871 everstiksi, 1874 prikaatinkenraaliksi (mirliva) ja 1875 divisioonankenraaliksi (ferik). Kun sota Serbiaa vastaan puhkesi vuonna 1876, Osman nimitettiin Vidiniin sijoitetun armeijakunnan komentajaksi. H\xc3\xa4n l\xc3\xb6i serbit nopealla hy\xc3\xb6kk\xc3\xa4yksell\xc3\xa4 Sait\xc5\xa1arissa ja Izvorissa, mist\xc3\xa4 hyv\xc3\xa4st\xc3\xa4 h\xc3\xa4net ylennettiin mu\xc5\xa1iriksi._NEWLINE_Seuraavana vuonna syttyi sota Ven\xc3\xa4j\xc3\xa4\xc3\xa4 vastaan, ja ven\xc3\xa4l\xc3\xa4isten ylitetty\xc3\xa4 Tonavan hein\xc3\xa4kuussa 1877 Osman sai m\xc3\xa4\xc3\xa4r\xc3\xa4yksen siirt\xc3\xa4\xc3\xa4 armeijakuntansa nopeasti Vidinist\xc3\xa4 it\xc3\xa4\xc3\xa4n. H\xc3\xa4n p\xc3\xa4\xc3\xa4si joukkoineen liikenteellisess\xc3\xa4 solmukohdassa sijainneeseen Plevnan kaupunkiin ja linnoittautui sinne. Ven\xc3\xa4l\xc3\xa4iset yrittiv\xc3\xa4t 20. ja 30. hein\xc3\xa4kuuta sek\xc3\xa4 11. syyskuuta turhaan vallata Plevnan rynn\xc3\xa4k\xc3\xb6ll\xc3\xa4, mutta Osmanin puolustus piti ja h\xc3\xa4n vain vahvisti jatkuvasti linnakettaan. Ven\xc3\xa4l\xc3\xa4isille ei j\xc3\xa4\xc3\xa4nyt muuta mahdollisuutta kuin saartaa Plevna katkaisemalla sen huoltoyhteydet Sofiaan. Plevnan piiritys sitoi p\xc3\xa4\xc3\xa4osan Ven\xc3\xa4j\xc3\xa4n armeijasta pohjois-Bulgariaan useiden kuukausien ajaksi ja viiv\xc3\xa4sti siten turkkilaisten tappiota sodassa._NEWLINE_Osman yritti lopulta 9. joulukuuta murtautua ulos piirityksest\xc3\xa4, mutta haavoittui ja joutui antautumaan seuraavana p\xc3\xa4iv\xc3\xa4n\xc3\xa4. T\xc3\xa4st\xc3\xa4 huolimatta h\xc3\xa4n sai Turkissa kansallissankarin maineen ja h\xc3\xa4net palkittiin ghasin arvonimell\xc3\xa4. H\xc3\xa4n joutui olemaan sotavankina Ven\xc3\xa4j\xc3\xa4ll\xc3\xa4 vuoteen 1878. Palattuaan Osman sai teht\xc3\xa4v\xc3\xa4kseen uudelleenj\xc3\xa4rjest\xc3\xa4\xc3\xa4 Ottomaanien armeijan Euroopassa ja toimi valtakunnan sotaministerin\xc3\xa4 lyhytt\xc3\xa4 katkosta lukuun ottamatta vuoteen 1888. H\xc3\xa4net nimitettiin my\xc3\xb6s sulttaanin hovimarsalkaksi ja kenraaliadjutantiksi.'